32003R1352
L 192/15
JURNALUL OFÍCIAL AL UNIUNII EUROPENE
REGULAMENTUL (EURATOM) NR. 1352/2003 AL COMISIEI
din 23 iulie 2003
de modificare a Regulamentului (CE) nr. 1209/2000 de definire a procedurilor de efectuare a comunicărilor prevăzute la articolul 41 din Tratatul de instituire a Comunității Europene a Energiei Atomice
COMISIA COMUNITĂȚILOR EUROPENE,
având în vedere Tratatul de instituire a Comunității Europene a Energiei Atomice, în special articolele 41-44,
având în vedere dispozițiile Regulamentului (Euratom) nr. 2587/1999 al Consiliului din 2 decembrie 1999 de definire a proiectelor de investiții care se transmit Comisiei în conformitate cu articolul 41 din Tratatul de instituire a Comunității Europene a Energiei Atomice (1),
întrucât:
(1)
Pentru a accentua transparența și certitudinea juridică, este necesar să se întărească normele existente și să se formalizeze practicile aplicate de Comisie în procesul de discutare și examinare a proiectelor de investiții legate de obiectivele Tratatului Euratom.
(2)
Proiectele de investiții privind instalațiile noi, precum și înlocuirile sau transformările care îndeplinesc criteriile definite de Consiliu prin Regulamentul (Euratom) nr. 2587/1999 trebuie comunicate Comisiei prin intermediul unui formular, care poate fi trimis fie pe suport de hârtie, fie în versiune electronică. În interesul certitudinii juridice, este necesar să se confirme persoanelor sau întreprinderilor care au transmis o comunicare primirea acesteia de către Comisie.
(3)
Termenul de care dispune Comisia pentru a examina, discuta și adopta o poziție în conformitate cu articolul 43 din Tratatul Euratom trebuie să fie stabilit la două luni de la data primirii comunicării complete. Observațiile formulate de terți trebuie transmise de către Comisie persoanelor sau întreprinderilor în cauză, pentru a primi eventualele lor reacții. În interesul certitudinii juridice, examinarea și discutarea ar trebui să se încheie cu o recomandare, astfel cum se prevede la articolul 124 din Tratatul Euratom.
(4)
În toate cazurile în care Comisia, în urma unei examinări preliminare, constată, în temeiul Regulamentului (Euratom) nr. 2587/1999, existența unor îndoieli privind obiectivele din Tratatul Euratom, trebuie să se deschidă o procedură detaliată de examinare și de discutare, pentru a permite Comisiei strângerea tuturor informațiilor de care are nevoie pentru a se achita de sarcinile care îi revin în temeiul Tratatului Euratom și pentru a permite persoanelor și întreprinderilor interesate să își prezinte observațiile.
(5)
După luarea în considerare a observațiilor prezentate de persoanele sau întreprinderile în cauză, Comisia trebuie, de îndată ce îndoielile au fost îndepărtate, să încheie examinarea prin adoptarea unei recomandări.
(6)
Pentru a asigura dezvoltarea coordonată a investițiilor în domeniul nuclear, este oportun să se controleze în mod efectiv măsurile luate în ultimă instanță de persoanele sau întreprinderile în cauză, conform recomandării adoptate de Comisie.
(7)
Pentru a asigura o aplicare corectă și eficace a dispozițiilor Tratatului Euratom, Comisia trebuie să aibă posibilitatea de a revoca recomandarea emisă, în cazul în care aceasta a avut la bază informații incorecte.
(8)
Este oportun să se informeze publicul cu privire la proiectele de investiții, respectându-se, în același timp, principiul stabilit la articolul 44 din Tratatul Euratom, conform căruia este necesar acordul statelor membre, al persoanelor și al întreprinderilor în cauză. În interesul transparenței și al certitudinii juridice, este, prin urmare, oportun să se publice toate proiectele de investiții și recomandările adoptate. Comisia trebuie, de asemenea, să publice un raport anual, în care să prezinte situația aplicării recomandărilor făcute, precum și măsurile specifice adoptate de persoanele sau întreprinderile în cauză pentru a se conforma la poziția Comisiei.
(9)
Prezentul regulament nu aduce atingere aplicării Tratatului CE, în cazul în care investițiile se dovedesc a nu fi necesare pentru realizarea obiectivelor Tratatului Euratom sau în cazul în care depășesc ceea ce este necesar în acest scop sau dacă finanțarea lor publică denaturează sau amenință să denatureze concurența de pe piața internă.
(10)
Regulamentul (CE) nr. 1209/2000 al Comisiei (2) trebuie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1209/2000 se modifică după cum urmează:
1.
Titlul se înlocuiește cu următorul text:
2.
Articolul 1 se înlocuiește cu următorul text:
„Articolul 1
(1) Proiectele de investiții privind instalații noi, precum și înlocuirile sau transformările care îndeplinesc criteriile privind natura și importanța definite de Regulamentul (Euratom) nr. 2587/1999 sunt comunicate Comisiei prin intermediul formularului prezentat în anexa la prezentul regulament.
Formularul poate fi transmis pe suport de hârtie sau în versiune electronică.
(2) Comisia informează imediat persoanele sau întreprinderile interesate despre primirea comunicării.”
3.
Se inserează următoarele articole 3a-3f:
„Articolul 3a
(1) Comisia examinează comunicarea de îndată ce o primește. Își exprimă poziția prin intermediul unei recomandări.
(2) În cazul în care Comisia constată, după examinare, că proiectul de investiție notificat nu suscită îndoieli privind obiectivele Tratatului Euratom și compatibilitatea sa cu acesta, ia act de acest lucru și își exprimă poziția prin intermediul unei recomandări favorabile comunicate persoanelor, întreprinderilor, precum și statului membru în cauză.
(3) În cazul în care Comisia constată, după examinarea preliminară, că proiectul de investiție notificat suscită îndoieli privind obiectivele Tratatului Euratom și compatibilitatea sa cu acesta, ea inițiază o procedură de examinare detaliată, în scopul discutării mai amănunțite a tuturor aspectelor proiectului de investiții care au legătură cu obiectivele Tratatului Euratom.
(4) Recomandarea prevăzută la alineatul (2) și inițierea procedurii detaliate de examinare menționate la alineatul (3) se efectuează în termen de două luni. Termenul începe să curgă începând cu ziua următoare primirii unei comunicări complete în aplicarea dispozițiilor prezentului regulament și pe cele ale Regulamentului (Euratom) nr. 2587/1999. Comunicarea se consideră completă dacă, în termen de două luni de la primirea ei sau de la primirea tuturor informațiilor suplimentare solicitate, Comisia nu solicită alte informații.
(5) În cazul în care Comisia nu adoptă o recomandare în conformitate cu alineatul (2) sau nu a luat o hotărâre în termenul stabilit la alineatul (4), proiectul de investiții se consideră a fi compatibil cu obiectivele și dispozițiile Tratatului Euratom.
Articolul 3b
(1) În cazul în care Comisia consideră că informațiile furnizate de persoana sau întreprinderea în cauză cu privire la un proiect de investiții care i-a fost notificat sunt incomplete, ea cere toate informațiile necesare. În cazul în care persoana sau întreprinderea în cauză dă curs acestei cereri, Comisia informează persoana sau întreprinderea despre primirea răspunsului.
(2) În cazul în care persoana sau întreprinderea în cauză nu furnizează informațiile cerute în termenul stabilit de Comisie sau furnizează informații incomplete, Comisia îi trimite un rapel în care stabilește un termen suplimentar adecvat pentru furnizarea informațiilor.
Articolul 3c
(1) La inițierea procedurii detaliate de examinare, Comisia recapitulează elementele pertinente de fapt și de drept și include o evaluare preliminară a proiectului de investiții în raport cu dispozițiile și obiectivele Tratatului Euratom și ale Regulamentului (Euratom) nr. 2587/1999. Comisia invită persoanele sau întreprinderile în cauză să își prezinte observațiile și să discute mai în detaliu cu Comisia într-un termen stabilit care, în mod normal, nu depășește două luni.
(2) Se recomandă persoanelor sau întreprinderilor în cauză să nu înceapă executarea proiectului de investiții înainte de adoptarea de către Comisie a recomandării sale cu privire la proiectul în cauză sau înainte ca acesta să fie considerat compatibil cu obiectivele și dispozițiile Tratatului Euratom, în aplicarea articolului 3a alineatul (5).
Articolul 3d
(1) În cazul în care Comisia constată, după discutarea și/sau modificarea de către persoana sau întreprinderea în cauză, că proiectul de investiții este compatibil cu obiectivele și dispozițiile Tratatului Euratom, aceasta își exprimă poziția prin intermediul unei recomandări comunicate persoanelor, întreprinderilor și statului membru în cauză.
(2) În cazul în care Comisia constată, după discutarea și/sau modificarea de către persoana sau întreprinderea în cauză, că proiectul de investiții comunicat nu este compatibil cu obiectivele și dispozițiile Tratatului Euratom, aceasta își exprimă poziția prin intermediul unei recomandări comunicate persoanelor, întreprinderilor și statului membru în cauză.
(3) Pozițiile adoptate în aplicarea alineatelor (1) și (2) se emit de îndată ce îndoielile menționate în articolul 3a alineatul (3) au fost îndepărtate. Comisia se străduiește, pe cât posibil, să adopte o recomandare într-un termen de șase luni de la inițierea procedurii de examinare detaliată.
(4) La expirarea termenului stabilit la alineatul (3) și în cazul în care persoana sau întreprinderea în cauză solicită acest lucru, Comisia adoptă, în termen de două luni, o recomandare pe baza informațiilor de care dispune.
Articolul 3e
După adoptarea recomandării sale cu privire la proiectul de investiții în cauză, Comisia controlează și, dacă este cazul, discută cu persoanele sau întreprinderile măsurile specifice care au fost luate sau se intenționează a fi luate în conformitate cu recomandarea Comisiei.
Articolul 3f
Comisia poate revoca o recomandare adoptată în conformitate cu articolele 3a și 3d, după ce a dat persoanelor sau întreprinderilor în cauză posibilitatea de a prezenta observații, în cazul în care informațiile de importanță determinantă pentru adoptarea recomandării s-au dovedit a fi incorecte.
Înaintea revocării unei recomandări și a adoptării unei noi recomandări, Comisia inițiază procedura de examinare detaliată, în conformitate cu articolul 3a alineatul (3).”
4.
Se inserează următoarele articole 4a și 4b:
„Articolul 4a
Comisia transmite persoanelor sau întreprinderilor care au comunicat proiectul de investiții eventualele observații sau opinii exprimate de terți în această privință care vor influența recomandarea Comisiei.
Articolul 4b
(1) Comisia publică, cu acordul statelor membre, al persoanelor și al întreprinderilor în cauză, proiectele de investiții care îi sunt comunicate, precum și recomandările adoptate în conformitate cu prezentul regulament.
(2) Comisia publică un raport anual privind punerea în aplicare a recomandărilor și a pozițiilor comunicate de către aceasta, precum și a măsurilor specifice adoptate de persoanele sau întreprinderile în cauză pentru a se conforma poziției Comisiei.
Acest raport respectă, după caz, normele privind secretul profesional, în cazul în care nu se ajunge în cele din urmă la acordul menționat la articolul 44 din Tratatul Euratom.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2003.